ТхылъымпIэм нэмыса гупсысэр щымыIэххам хуэдэщ
УФ-м щэнхабзэмкIэ щIыхь зиIэ и лэжьакIуэ, КъШР-м, АР-м щIыхь зиIэ я журналист Мэшыкъуэ Тэзал «Услышанное слово» зыфIища и тхылъыщIэр иджыблагъэ къыщыдигъэкIащ Котляровхэ Мариерэ Викторрэ я тхылъ тедзапIэм.
Тэзал абы щызэхуихьэсащ иужьрей илъэсым къриубыдэу газетым къытрыригъэдза и тхыгъэхэмрэ къытемыхуахэмрэ. Мэшыкъуэр абыхэм щытопсэлъыхь Налшык къалэм, Къэбэрдей-Балъкъэрым, къапщтэмэ зэрыкъэралу, цIыхубэр зытегузэвыхь Iуэхугъуэхэм, къеIуатэ езыр абыхэм зэрегупсыс щIыкIэр.
«Пенсэм сызэрыкIуэрэ куэд щIащ. Ауэ си IэщIагъэр зэи IэщIыб сщIакъым. ТхылъымпIэм нэмыса гупсысэр щымыIэххам хуэдэщ. Ар хьэкъ сщыхъуащи, илъэс пщIы бжыгъэ хъуауэ сэ къалэмымрэ тхылъымпIэмрэ сыт щыгъуи си Iэпэгъущ», — апхуэдэу щетх Тэзал пэублэ псалъэм.
Мэшыкъуэм игу къегъэкIыж икIи иропагэ «Редактор нэхъыщхьэм и псалъэ» рубрикэм щIэту «Кабардино-Балкарская правда» газетым къытригъэдза и тхыгъэхэм щIэупщIэ яIэу зэрыщытар, уеблэмэ абыхэм я фIыгъэу къелъытэ ноби щIэджыкIакIуэхэр абы деж къызэрыпсалъэр, къызэрыкIэлъыкIуэр. «Сытхэну гукъыдэж къызэзыт псоми фIыщIэ яхузощI», — етх абы.
Публицистым Iуэхугъуэ куэдым я гугъу ещI. УвыпIэ щхьэхуэ лэжьыгъэм щеубыд республикэм и Правительствэм и УнафэщIу щыта Мамхэгъ Михаил триухуа тхыгъэм, апхуэдэуи абы гулъытэ яхуищIащ зэфIэкI хъарзынэхэр къэзыгъэлъэгъуа щIалэгъуалэм. Абыхэм ящыщщ театрыр, кинор, уэрэд жыIэныр зэдэзыхьыф Жэман Iэминэ, Канны щекIуэкIа дунейпсо фестивалым зи фильмыр («Теснота») щызыгъэлъэгъуа, абы саугъэт къыщызыхьа Бэлагъы Къантемыр сымэ.
Мэшыкъуэм адэкIи лэжьэну, тхэну къегъэгугъэ и щIэджыкIакIуэхэр.
БАГЪЭТЫР Луизэ.
